2 Bakeresete ba boammaaruri ba mo boemong jo bo tshwanang le jwa bajanala. Re ithuta ka tlhoafalo ka motse o o kgatlhang thata go gaisa metse e mengwe, “motse o o nang le metheo ya mmatota,” Bogosi jwa Modimo. (Baheb. 11:10) Fa Jesu a ne a le mo lefatsheng, o ne a kaela balatedi ba gagwe, a ba bontsha kitso e e boteng ka Bogosi joo. A o ne a araba dipotso tsotlhe tsa bone le go ba bolelela sengwe le sengwe ka Bogosi ka nako e le nngwe? Nnyaa. O ne a re: “Ke na le dilo di le dintsi tse ke sa ntseng ke tshwanetse go di bua le lona, mme ga lo kgone go di sikara mo nakong eno.” (Joh. 16:12) E re ka Jesu e ne e le mokaedi yo o botlhale go gaisa, o ne a se ke a imetsa barutwa ba gagwe ka kitso e ba neng ba ka se kgone go e sikara ka nako eo.